[Video] Vrou baklei terug teen rowersTwee polisiekonstabels by die drie verdagtes wat in hegtenis geneem is. Foto: Twitter via @Abramjee Drie mans is in hegtenis geneem op grond van beeldmateriaal wat aan die lig gekom het en wys hoe ŉ vrou verbete aan haar handsak vasklou terwyl sy in Auckland Park in Johannesburg beroof word. Die beeldmateriaal wat van veiligheidskameras af verkry is, is deur Yusuf Abramjee, kommunikasiedirekteur van Crime Stoppers International, op Twitter gedeel. Op die beeldmateriaal kan gesien word hoe ŉ motor langs ŉ vrou wat langs die straat stap tot stilstand kom en twee mans uit die voertuig spring. Die vrou laat val ŉ tweede sak wat sy in haar hand het en een van die boosdoeners gryp dit en gooi dit in die voertuig. Die tweede rower rig ŉ vuurwapen op haar en probeer haar handsak van haar skouer afgryp. Sy makker probeer om hom te help, maar die vrou klou egter verbete aan die handsak vas. Ten spyte van die rowers se pogings kan hulle nie die handsak uit haar greep loskry nie. Naderhand blaas die rowers die aftog, spring in die voertuig en jaag weg. Kapt. Kay Makhubele, woordvoerder van die polisie, het aan Maroela Media gesê nadat die vrou ŉ saak by die polisie aanhangig gemaak het en die beeldmateriaal onder die polisie se aandag gebring is, is verskillende leidrade opgevolg. Drie verdagtes tussen die ouderdomme van 26 en 30 jaar is Maandagoggend in Brixton in hegtenis geneem. Volgens Makhubele word die mans aangekla van gewapende roof, onwettige besit van ŉ vuurwapen en die besit van gesteelde goedere. Hy het gesê die vuurwapen wat vermoedelik tydens die rooftog gebruik is, is ŉ gaspistool. Die mans sal binnekort in die hof verskyn. VIDEO 2: WATCH this robbery in Goring Ave, Auckland Park. #MbalulaFikile @MakeSAsafe pic.twitter.com/8Y4sS6nMSY — Yusuf Abramjee (@Abramjee) September 11, 2017